Swartrenoster - Wikipedia
Die swartrenoster (Diceros bicornis) is 'n renosterspesie endemies aan die oostelike en suidelike gebiede van Afrika. Saam met die witrenoster is dit een van die twee renostersoorte wat in Suid-Afrika voorkom.
'n Swartrenoster in die Tarongadieretuin van Sydney, Australië
Spesie: D. bicornis
Die swartrenoster se oorspronklike verspreiding (ca. 1700 n.C.). Gestreep: Moontlike historiese verspreiding in Wes-Afrika.
Die swartrenoster se huidige verspreiding
██ inheems ██ heringevoer
██ moontlik uitgestorwe
Die spesie in die algemeen word geklassifiseer as 'n kritiek bedreig.
Daar was in 2010 nog slegs 4,880 van dié renosterspesie in lewe. Hoewel hierdie aantal 'n verdubbeling is van die aantal swartrenosters in 1995, is dit nog 90% minder as wat daar drie generasies terug was.
Vroeër het die swartrenoster van ongeveer 10 grade Noord tot by die punt van Afrika voorkgekom. Die verspreidingsgebied is egter hewig verklein en die dier is vandag beperk tot wildreservate in Kenia, Tanzanië, Namibië, Zambië en Suid-Afrika. Die Internasionale Unie vir die Bewaring van die Natuur het op 7 Julie 2006 aangekondig dat een van die swartrenostersubspesies, Diceros bicornis longipes, voorlopig as uitgesterf beskou word.
Die naam is misleidend, aangesien die renoster meer 'n donker grys-bruinerige kleur het. Die maklikste manier om die swartrenoster van die witrenoster te onderskei is deur sy gepunte bolip wat oor sy onderlip strek. Die witrenoster het 'n wyer, vierkantige bolip en is 'n grasvreter. Swartrenosters is blaarvreters en hou hule kop dikwels hoër as die witrenosters. 'n Volwasse swartrenoster weeg tussen 1000 en 2000 kg, 'n gemiddelde hoogte van ongeveer 160 cm en 'n lengte van 3 tot 3,7 meter (sy 70 cm-lange stert uitgesluit). 'n Ander kenmerk van enige renoster is sy horing: 'n swartrenoster se voorste horing kan tot 135 cm lang wees en sy tweede horing tot 46 cm.
Swartrenoster moeder en kalf in die Nasionale Etoshawildtuin, Namibië.
Swartrenosters baai graag in vlak watergate. Die water help moontlik om die renosters af te koel, terwyl die modder hulle moontlik 'n beskermende lagie teen bytende vlieë bied. Hulle is nie trekdiere nie en hulle tuisgebied oorvleuel. Alhoewel bulle waarskynlik territoriaal is, sal hulle ander ondergeskikte bulle in hulle gebiede duld. Koeie bly gewoonlik alleen saam het haar kalfies, maar sal soms 'n weggooikalfie tot die groep toelaat. Renosters loop saam in los groepe van tot 13 diere. Die swartrenosters is onvoorspelbaar en kan gevaarlik wees. Hulle het nie baie goeie visie nie, maar 'n uitstekende reuksintuig en sal mense, voertuie of kampeerplekke bestorm as hulle mense ruik. 'n Swartrenoster kan 'n spoed van 45 km/h haal wanneer hy hardloop. Meeste bestormings is alleen bedoel om die vyand af te skrik en word nie met 'n aanval gevolg nie, maar swartrenosters kan ernstige skade berokken wanneer hulle wel aanval.
Die swartrenoster se horing is 'n uiters gewilde tradisionele medisyne in China, Taiwan, Hongkong en Singapoer en as 'n ornamentele dolkhandvatsel in Noord-Afrika en die Midde-Ooste. Die aanvraag vir swartrenosters se horing is so groot dat 'n beraamde 90% van alle swartrenostersterftes as gevolg van stroping vir die horing is.
Jansa, S. 1999. Diceros bicornis, Animal Diversity Web.
↑ Hillman-Smith, A.K.K. & Groves, C.P. (1994). “Diceros bicornis” (PDF). Mammalian Species (455): 1–8. doi:10.2307/3504292.
↑ Rookmaaker, L.C. (2004). “Historical distribution of the black rhinoceros (Diceros bicornis) in West Africa” (PDF). African Zoology 39 (1): 63–70.
↑ Emslie, R. (2012). “"Diceros bicornis"”. IUCN Rooilys van Bedreigde Spesies. Weergawe 2014.2. Internasionale Unie vir die Bewaring van die Natuur. URL besoek op 2014-09-09.
↑ "West African black rhino 'is extinct'". The Times. 7 Julie 2006. Besoek op 2007-10-09.
Wikimedia Commons het meer media in die kategorie Swartrenoster.
Wikiwoordeboek het 'n inskrywing vir swartrenoster.
Wikispecies het meer inligting verwant aan: Swartrenoster
Ontsluit van "https://af.wikipedia.org/w/index.php?title=Swartrenoster&oldid=1889295"